Μόριτς Βάγκνερ (καλαθοσφαιριστής)

Ο Βίκτορ Μόριτς «Μο» Βάγκνερ (γερμανικά: Victor Moritz "Mo" Wagner) (γενν. 26 Απριλίου 1997) είναι Γερμανός επαγγελματίας καλαθοσφαιριστής, ο οποίος αγωνίζεται ως πάουερ φόργουορντ/σέντερ για τους Ορλάντο Μάτζικ. Έπαιξε για την Άλμπα Βερολίνου προτού μετακομίσει στις ΗΠΑ για να παίξει κολεγιακή καλαθοσφαίριση με τους Μίτσιγκαν Γούλβερινς από το 2015 έως τη σεζόν 2017-18. Επιλέχθηκε με την 25η συνολική επιλογή στο NBA Ντραφτ του 2018 από τους Λος Άντζελες Λέικερς.

Νεανική σταδιοδρομία 
Ο Βάγκνερ ξεκίνησε την καριέρα του στις ομάδες νέων της Άλμπα Βερολίνου. Το 2013–14, έπαιξε για την ομάδα Κ19 στην Μπούντεσλιγκα, όπου κατέκτησε το πρωτάθλημα. Το 2014–15, εντάχθηκε στο ρόστερ της ανδρικής ομάδας της Άλμπα Βερολίνου στο Πρωτάθλημα Γερμανίας, όπου αγωνίστηκε σε 4 αγώνες πρωταθλήματος, σημειώνοντας 2,3 πόντους ανά αγώνα. Έπαιξε επίσης σε δύο παιχνίδια της Ευρωλίγκα 2014–15.

Κολεγιακή σταδιοδρομία

Επαγγελματική σταδιοδρομία

Λος Άντζελες Λέικερς (2018–2019) 
Στις 21 Ιουνίου 2018, ο Βάγκνερ επιλέχθηκε με την 25η συνολική επιλογή στο NBA Ντραφτ του 2018 από τους Λος Άντζελες Λέικερς. Την 1η Ιουλίου, υπέγραψε το συμβόλαιό του με τους Λέικερς. Στις 10 Ιουλίου, ο Βάγκνερ τραυματίστηκε τόσο στο αριστερό του γόνατο όσο και στην αριστερή ποδοκνημική στο NBA Σάμερ Λιγκ του Λας Βέγκας. Αποκλείστηκε για όλη την περίοδο προετοιμασίας λόγω τραυματισμού στο γόνατο. Ο Βάγκνερ ορίστηκε στους Σάουθ Μπέι Λέικερς για να πάρει αγώνες στις 26 Οκτωβρίου. Έκανε το ντεμπούτο του στη G-League για τους Σάουθ Μπέι Λέικερς στις 3 Νοεμβρίου, σημειώνοντας 17 πόντους σε 29 λεπτά σε μια ήττα με 108–106 από τους Στόκτον Κινγκς. Έκανε το ντεμπούτο του στο ΝΒΑ στις 17 Νοεμβρίου ενάντια στους Ορλάντο Μάτζικ. Στις 2 Δεκεμβρίου, σε μια νίκη με 120–96 εναντίον των Φοίνιξ Σανς, ο Βάγκνερ σημείωσε τους πρώτους πόντους του στο ΝΒΑ (ζεύγος ελεύθερων βολών) και τελείωσε το παιχνίδι με 10 πόντους. Στις 9 Μαρτίου 2019, ο Βάγκνερ κατέγραψε 22 πόντους (ρεκόρ σεζόν), με 6 ριμπάουντ, 3 ασίστ και 1 κόψιμο στο πρώτο του παιχνίδι ως βασικός στην καριέρα του, σε μια ήττα με 107–120 από τους Μπόστον Σέλτικς.

Ουάσινγκτον Ουίζαρντς (2019–2021) 

Στις 6 Ιουλίου 2019, ο Βάγκνερ ανταλλάχθηκε στους Ουάσινγκτον Ουίζαρντς, μαζί με τους Ισαάκ Μπόνγκα, Τζεμέριο Τζόουνς και μια επιλογή του δεύτερου γύρου του 2022, σε μία ανταλλαγή τριών ομάδων όπου οι Λέικερς απέκτησαν τον Άντονι Ντέιβις. Στις 15 Νοεμβρίου, παίζοντας ενάντια στους Μινεσότα Τίμπεργουλβς, ο Βάγκνερ έγινε ο πρώτος παίκτης του ΝΒΑ που σκόραρε 30 πόντους και πήρε 15 ριμπάουντ από τον πάγκο, μετά τον Γιάο Μινγκ το 2002 και ο πρώτος που σημείωσε τέτοιους αριθμούς σε λιγότερο από 26 λεπτά, μετά τον Λεν Τσάπελ στο 1967. Ο Βάγκνερ ήταν επίσης ο πρώτος παίκτης του ΝΒΑ από τον πάγκο που σημείωσε ποτέ 30 πόντους και 15 ριμπάουντ (και τα δύο ρεκόρ καριέρας) με 4 τρίποντ . Ο Βάγκνερ έχασε 24 παιχνίδια με διάστρεμμα στον αστράγαλο πριν επιστρέψει στην ενδεκάδα στις 3 Φεβρουαρίου ενάντια στους Γκόλντεν Στέιτ Ουόριορς. Επιλέχθηκε για το Rising Stars Challenge στο ΝΒΑ All-Star Weekend 2020, όπου σημείωσε 16 πόντους για την Παγκόσμια Ομάδα.

Μπόστον Σέλτικς (2021) 
Στις 25 Μαρτίου 2021, ο Βάγκνερ ανταλλάχθηκε στους Μπόστον Σέλτικς σε μία ανταλλαγή τριών ομάδων που αφορούσε τους Σικάγο Μπουλς. Στις 26 Μαρτίου, ο Βάγκνερ έκανε το ντεμπούτο του για τους Σέλτικς σε μια νίκη με 122–114 επί των Μιλγουόκι Μπακς, όπου κατέγραψε 3 πόντους και 5 ριμπάουντ σε 10 λεπτά αγώνα. Στις 16 Απριλίου αποδεσμεύθηκε από τους Σέλτικς.

Ορλάντο Μάτζικ (2021–σήμερα) 
Ο Βάγκνερ υπέγραψε με τους Ορλάντο Μάτζικ για το υπόλοιπο της σεζόν 2020-21 στις 27 Απριλίου 2021. Στις 28 Απριλίου, έκανε το ντεμπούτο του για τους Μάτζικ εναντίον των Κλίβελαντ Καβαλίερς, ο όπου κατέγραψε 2 πόντους, 2 ριμπάουντ και 1 ασίστ σε 9 λεπτά, στη νίκη με 109–104. Την 1η Μαΐου, σημείωσε 24 πόντους, στο τρίτο παιχνίδι του με τους Μάτζικ. Ο Βάγκνερ σημείωσε ένα τρίποντο που ισοφάρισε το παιχνίδι στους 109 πόντους με 1 λεπτό και 16 δευτερόλεπτα για το τέλος, συμβάλλοντας στη νίκη των Μάτζικ με 112–111 επί των Μέμφις Γκρίζλις. Στις 23 Αυγούστου 2021, υπέγραψε νέο συμβόλαιο με τους Μάτζικ.

Στις 29 Δεκεμβρίου 2022, ο Βάγκνερ τιμωρήθηκε από το ΝΒΑ για δύο αγώνες χωρίς αμοιβή λόγω καυγά με τον γκαρντ των Ντιτρόιτ Πίστονς, Κίλιαν Χέις, την προηγούμενη μέρα.

Την 1η Ιουλίου 2023, ο Βάγκνερ συμφώνησε σε διετές συμβόλαιο 16 εκατομμυρίων δολαρίων με του Μάτζικ.

Εθνική ομάδα

Εθνική νέων 
Ο Βάγκνερ κέρδισε το χρυσό με την Εθνική Γερμανίας Κ18 στο Ευρωπαϊκό Πρωτάθλημα Κ18 Κατηγορίας Β του 2014,  στη Βουλγαρία. Με μέσο όρο 16,1 πόντους ανά αγώνα, ο Βάγκνερ ήταν ο πρώτος σκόρερ της Γερμανίας στο Ευρωπαϊκό Πρωτάθλημα Κ20 του 2017.

Εθνική ανδρών 
Ο Βάγκνερ βοήθησε τη Γερμανία να προκριθεί στους Θερινούς Ολυμπιακούς Αγώνες του 2020, όπου κέρδισε το βραβείο του Πολυτιμότερου Παίκτη στο προολυμπιακό τουρνουά στο Σπλιτ της Κροατίας. Κατά τη διάρκεια της διοργάνωσης στο Τόκιο, είχε κατά μέσο όρο 11 πόντους ανά αγώνα.

Ο Βάγκνερ ήταν μέλος της Εθνικής Γερμανίας στο Παγκόσμιο Κύπελλο του 2023, όπου η ομάδα του κατέκτησε τον τίτλο, κερδίζοντας στον τελικό τη Σερβία με 83-77.

Προσωπική ζωή 
Ο Βάγκνερ έχει έναν μικρότερο αδερφό, τον Φρανς, ο οποίος είναι επίσης επαγγελματίας καλαθοσφαιριστής και διεθνής με την Εθνική Γερμανίας. Έπαιξε επίσης κολεγιακή καλαθοσφαίριση με τους Μίσιγκαν Γούλβερινς.

Διακρίσεις

Με εθνικές

Εθνική ανδρών 

 Παγκόσμιο Κύπελλο:  2023

Εθνική νέων 

 Ευρωπαϊκό Πρωτάθλημα Κ18, Κατηγορία Β:  2014

Παραπομπές

Εξωτερικοί σύνδεσμοι 

 Michigan Wolverines bio
 Προφίλ στο fiba.basketball

Γερμανοί καλαθοσφαιριστές
Πάουερ φόργουορντ
Σέντερ
Καλαθοσφαιριστές Εθνικής Γερμανίας
Καλαθοσφαιριστές στους Θερινούς Ολυμπιακούς Αγώνες 2020
Καλαθοσφαιριστές Παγκοσμίου Κυπέλλου 2023
Παίκτες νικητές Παγκοσμίου Κυπέλλου FIBA
Καλαθοσφαιριστές Άλμπα Βερολίνου
Καλαθοσφαιριστές Πρωταθλήματος Γερμανίας
Καλαθοσφαιριστές Λος Άντζελες Λέικερς
Καλαθοσφαιριστές του NBA
Γερμανοί καλαθοσφαιριστές στο NBA
Καλαθοσφαιριστές Σάουθ Μπέι Λέικερς
Καλαθοσφαιριστές D-League
Καλαθοσφαιριστές Ουάσινγκτον Ουίζαρντς
Καλαθοσφαιριστές Μπόστον Σέλτικς
Καλαθοσφαιριστές Ορλάντο Μάτζικ